Coordenadas: 34°50′22″N 134°41′37″L﻿ / ﻿34.839444444444, 134.69361111111


|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

O **castelo de Himeji** (en xaponés: *Himeji-jo*, 姫路城), tamén coñecido como *Hakurojō* ou *Shirasagijō* debido ao seu exterior branco relucente, é un complexo palaciano de 82 edificios de madeira situado na cidade de Himeji, prefectura de Hyogo, no Xapón.

Este castelo é unha das estruturas máis antigas que se conservan do período Sengoku, está considerado un tesouro nacional do Xapón e foi clasificado como Patrimonio da Humanidade pola UNESCO en decembro de 1993. Xunto co castelo de Matsumoto e o castelo de Kumamoto, é un dos "Tres castelos famosos" do Xapón e o máis visitado do país.

Historia
--------

 Castelo de Himeji, Xapón: plano de 1761, con detalles de camiños, tramos e a súa torre central.
O castelo foi deseñado e construído durante a *era Nanboku-cho* do período Muromachi. Daquela chamábase Himeyama-jo (castelo de Himeyama). En 1331, Akamatsu Sadanori planeou un castelo na base do monte Himeji, onde Akamatsu Norimura construíra o templo Shomyoji. Despois da caída de Akamatsu durante a guerra Kakitsu, o clan Yamana asumiu brevemente os planos do castelo; a familia Akamatsu regresou despois da guerra de Ōnin.

En 1580, Toyotomi Hideyoshi tomou o control do castelo mal coidado, e Kuroda Yoshitaka construíu unha torre de tres pisos. Despois da batalla de Sekigahara en 1601, Tokugawa Ieyasu concedeu o castelo de Himeji a Ikeda Terumasa, quen levou a cabo un proxecto de expansión de nove anos que levou o castelo á súa forma actual. "Só a porta leste dunha sección da segunda muralla" sobrevive do período anterior . As últimas grandes incorporacións, o Western Circle, foron completadas en 1618.

O castelo de Himeji foi un dos últimos dominios do *tozama daimyō* a finais do período Edo. Estivo en poder dos descendentes de Sakai Tadasumi até a Restauración Meiji. En 1868, o novo Goberno do Xapón enviou ao exército de Okayama, baixo o mando dos descendentes de Ikeda Terumasa, a orde de bombardear o castelo con cartuxos baleiros e expulsar aos seus ocupantes.

 Castelo de Himeji, Xapón: un esbozo cun complexo complexo de camiños e muros, que tería causado dificultades aos sitiantes que querían penetrar dentro e collelo.
Cando o sistema Han foi abolido en 1871, o castelo foi vendido nunha poxa por 23 iens (actualmente 153 dólares). Non obstante, o custo do desmantelamento do castelo foi insignificante e, como consecuencia, o complexo quedou abandonado.

O Décimo Rexemento de Infantaría ocupou o complexo en 1874 e o Ministerio da Guerra fíxose co control do mesmo en 1879. A torre principal foi restaurada en 1910, a un custo de 90.000 iens tomados de fondos públicos.

A cidade de Himeji foi bombardeada en 1945, ao final da segunda guerra mundial. Aínda que a maior parte da zona circundante foi queimada até o chan, o castelo sobreviviu ileso, con excepción dalgúns impactos das explosións próximas.

Os esforzos para restaurar o castelo comezaron en 1956, e durante o proceso só se utilizaron equipos e métodos tradicionais, e a restauración completouse en 1964.

Características
---------------

 Torre principal. Nótese o tamaño dos cimentos, que tiñan unha función defensiva.
O castelo de Himeji serve como un excelente exemplo do prototipo do castelo xaponés, que contén moitas das características arquitectónicas defensivas e militares máis asociadas a estes castelos. Os altos alicerces de pedra, os muros brancos e a organización interna dos edificios do complexo son elementos estándar de calquera castelo dese país, e o monumento tamén mostra moitos outros exemplos de deseño típico xaponés, incluíndo a colocación de armas e buratos para soltar pedras.

Un dos elementos defensivos máis importantes do castelo de Himeji, e quizais o máis famoso, é o confuso labirinto de camiños que conducen á fortaleza principal. As portas, muros exteriores e outros muros do complexo están dispostos para confundir as forzas invasoras e permitir un ataque máis rápido e eficiente. A espiral ao redor do castelo, con moitos camiños sen saída, permitía observar e atacar os enimigos desde a fortaleza ao longo do seu camiño de aproximación. con todo, o castelo de Himeji nunca foi atacado deste xeito, polo que o sistema nunca foi probado.

Seccións e portas
-----------------

 Vista do castelo de Himeji 
 Torre principal
 Vista ao solpor
 Vista panorámica coa cidade de Himeji ao fondo
### Nishinomaru

É un dos tramos máis famosos, ademais da torre principal, que se atopa na ala oeste do castelo. Neste sector vivía en 1615 Senhime, a filla do shogun Tokugawa Hidetada, que foi esposa durante once anos de Honda Tadatoki, aínda que a súa morte en 1626 obrigou a Senhime a regresar a Edo, a capital do shogunato.

Aínda que a maior parte da ala está actualmente en ruínas, hai algúns pavillóns en mellor estado, como o *Hyakkenroka* (gran corredor) e o *Keshō yagura* (pavillón das mulleres); crese que este último foi o salón onde se vestía Senhime.

### Aburakabe

Neste tramo, situado despois da porta Ho, os muros non son de xeso branco senón de barro, cal e grava. Crese que esta sección foi construída na época de Toyotomi Hideyoshi.

### Pozo de Okiku

Este pozo está a carón da torre Bizenmaru. Conta a lenda que nese pozo está a pantasma dunha criada do castelo, que foi executada cando foi acusada de roubar un prato valioso.

### Xardín de Koko-en

Este parque foi reconstruído a partir das escavacións das ruínas da gran mansión da zona Oeste. A partir do citado parque reconstruíronse as rúas, casas, muros de barro, a porta de Nagayamon, a porta principal da entrada do parque e, ademais, nove xardíns no seu interior.

Festividades
------------

Anualmente dedícanse dous días especialmente ao **castelo de Himeji**:

* O **Festival Kanokai** (primeiro domingo de abril), no que se celebra o hanami, ou observación de flores de cerdeira;
* **Festival do castelo de Himeji** (principios de agosto), no que todo o público pode visitar o castelo, tanto no exterior como no interior.

Cultura popular
---------------

O castelo de Himeji aparece con frecuencia na televisión xaponesa. O histórico Edo-jo non dispón na actualidade de fortaleza, e por iso, cando as tramas de ficción demandan a súa representación, como por exemplo no *Abarenbo Shogun*, cómpre recorrer a un magnífico substituto, recorrendo os produtores ao **castelo de Himeji**.

O castelo de Himeji foi escenario de varias producións cinematográficas e televisivas, entre elas:

### No cine

* 1967 - ***You Only Live Twice***, película de *James Bond* protagonizada por Sean Connery. Aparece como a escola secreta de adestramento ninja e centro de desenvolvemento de mísiles de Tiger Tanaka;
* 1980 - ***Kagemusha***, de Akira Kurosawa;
* 1985 - ***Ran***, de Akira Kurosawa, tendo sido utilizado en gran parte da película;
* 2003 - ***The Last Samurai***, protagonizada por Tom Cruise, que rodou escenas exteriores no castelo de Himeji, usando neve artificial.

### Na televisión

* 1980 - *Shógun* - miniserie protagonizada por Richard Chamberlain, na que o castelo de Himeji foi usado como castelo de Osaka, sen ser visto realmente desde a auga.

Notas
-----

1. ↑  "Viagens: Castelo de Himeji". *Viagens*. Consultado o 2022-04-11.
2. ↑  Centre, UNESCO World Heritage. "Himeji-jo". *UNESCO World Heritage Centre* (en inglés). Consultado o 2022-04-11.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Castelo de Himeji*** |

|  |  |
| --- | --- |
|  | A Galipedia ten un portal sobre: ***Xapón*** |

### Outros artigos

* Castelo xaponés

### Bibliografía

* Benesch, Oleg. "Castles and the Militarisation of Urban Society in Imperial Japan," *Transactions of the Royal Historical Society*, Vol. 28 (Dec. 2018), pp. 107-134.
* Benesch, Oleg and Ran Zwigenberg (2019). *Japan's Castles: Citadels of Modernity in War and Peace*. Cambridge: Cambridge University Press. p. 375. ISBN 9781108481946.
* De Lange, William (2021). *An Encyclopedia of Japanese Castles*. Groningen: Toyo Press. pp. 600 pages. ISBN 978-9492722300.
* Mitchelhill, Jennifer (2013). *Castles of the Samurai:Power & Beauty*. USA: Kodansha. ISBN 978-1-56836-512-1.
* Schmorleitz, Morton S. (1974). *Castles in Japan*. Toquio: Charles E. Tuttle Co. pp. 123–125. ISBN 0-8048-1102-4.
* Motoo, Hinago (1986). *Japanese Castles*. Toquio: Kodansha. ISBN 0-87011-766-1.

### Ligazóns externas

* Páxina oficial *(en inglés)*
* Japan's Samurai Castles *(en inglés)*
* Asian Historical Architecture – Himeji Castle *(en inglés)*
* Japanese Castle Explorer – Himeji Castle *(en inglés)*
* UNESCO World Heritage Centre – Himeji Castle *(en inglés)*
* Japan Atlas: Himeji Castle *(en inglés)*

|  |  |
| --- | --- |
| Control de autoridades | 
* Wd: Q188754
* WorldCat
* VIAF: 252445069
* EBID: ID
* GeoNames: 6324543
* Google Maps: 8813417131136418225
* NDL: 00954585
* Structurae: 20010766
* WHC: 661

 |